২০০৯ এ লাহোরে শ্রীলঙ্কা দলের ওপর হামলার পর থেকে পাকিস্তানে আর হচ্ছে না আন্তর্জাতিক ম্যাচ। ফলে তারা হোম ভেনু হিসেবে সংযুক্ত আরব আমিরাতের ভেনু ব্যবহার করছেন। এতে করে ওই স্থানের খুঁটি-নাটি তাদের নখদর্পণে। এরপর রয়েছে গ্যালারির বিশাল সাপোর্ট। যার অধিকাংশ পাকিস্তানেরই। আশরাফুল বলেন, ‘যেহেতু আরব আমিরাতে খেলা, এটা পাকিস্তানের হোম ভেনু। কন্ডিশনটাও তাদের খুব পরিচিত। তাই পাকিস্তানই এগিয়ে থাকবে। এ ছাড়া সম্প্রতি ভালো ক্রিকেট খেলে আসছে। এতে আমার মনে হচ্ছে অবশ্যই পাকিস্তান একটু এগিয়ে থাকবে।’ সর্বশেষ ২০ ম্যাচের পরিসংখ্যানে পাকিস্তান বাজে খেলেছে নিউজিল্যান্ড সফরে। পাঁচ ম্যাচের সিরিজের প্রতিটাতেই তারা হেরে এসেছে। এ ছাড়া বাকি ১৫ ম্যাচের ১৪টিতেই তাদের রয়েছে জয়। যার মধ্যে লন্ডনে অনুষ্ঠিত গত বছরের আইসিসি চ্যাম্পিয়ন্স ট্রফিও রয়েছে। ফাইনালে ভারতকে হারিয়ে জিতেছিল শিরোপা। সর্বশেষ জিম্বাবুয়ে সফরের পাঁচটি ওয়ানডেতেও জিতেছে তারা বড় ব্যবধানে।